Diari Oficial de la Generalitat Valenciana


Sumari del DOGV 5926, del 05-01-2009 (2008/15976)

ORDRE de 15 de desembre de 2008, de la Conselleria de Cultura i Esport, per la qual es convoca un concurs públic per a la concessió de beques de col·laboració de personal tècnic en el Catàleg Col·lectiu del Patrimoni Bibliogràfic de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5926

Data del DOGV
:   05-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/15450


Data del document
:   15-12-2008

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * assignació per estudis

ORDRE de 15 de desembre de 2008, de la Conselleria de Cultura i Esport, per la qual es convoca un concurs públic per a la concessió de beques de col·laboració de personal tècnic en el Catàleg Col·lectiu del Patrimoni Bibliogràfic de la Comunitat Valenciana. [2008/15536]
El tractament dels fons referents al patrimoni bibliogràfic i els servicis prestats al públic per les biblioteques que conserven aquest tipus de fons requereixen, a més de coneixements tècnics especialitzats, una pràctica que només es pot adquirir mitjançant el coneixement de les activitats que es realitzen en aquests centres.
Fent ús de les facultats que em confereix l'article 28 de la Llei 5/1983, de 30 de desembre, del Consell,
ORDENE
Primer
Convocar un concurs públic per a la concessió de huit beques de col·laboració de personal tècnic en el Catàleg Col·lectiu del Patrimoni Bibliogràfic de la Comunitat Valenciana, dotades cadascuna amb 9.375 euros. Aquestes beques es reparteixen de la manera següent:
- Alacant (província): 1 beca.
- València / Castelló (província): 7 beques.
Així mateix, s'aproven les bases per les quals es regeix aquesta convocatòria, incloses com a annex I, els models de sol·licitud per a les esmentades beques, inclosos com a annex II, i la fitxa de manteniment de tercers, com a annex III.
Segon
Les beques es concediran a càrrec de l'aplicació pressupostària 41.82.95.929.09.1, línia codi comptable T1610000, per un import màxim de 75.000 euros. La concessió de les subvencions està condicionada a l'existència en els pressupostos de la Generalitat per a 2009 de crèdit adequat i suficient, de conformitat amb el que disposa l'Ordre de 26 de setembre de 1994, de la Conselleria d'Economia i Hisenda.
DISPOSICIÓ ADDICIONAL
Única
D'acord amb l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa, tots els actes dictats en l'expedient de subvenció que es convoca per mitjà d'aquesta ordre s'entendran condicionats al fet que, en dictar la resolució de concessió de la subvenció, continuen les mateixes circumstàncies de fet i de dret que hi havia en el moment en què es van produir aquells actes.
DISPOSICIONS FINALS
Primera
Es delega en la directora general del Llibre, Arxius i Biblioteques la facultat de resoldre la concessió d'aquestes beques i és autoritzada perquè, en l'àmbit de les seues competències, adopte les mesures necessàries per al desplegament i aplicació d'aquesta ordre.
Segona
Aquesta ordre produirà efectes des de l'endemà de la publicació en el Diari Oficial de la Comunitat Valenciana.
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, s'hi podrà recórrer potestativament en reposició o bé cabrà plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de la consellera de Cultura i Esport en el termini d'un mes a comptar des de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 15 de desembre de 2008
La consellera de Cultura i Esport,
TRINIDAD M. MIRÓ MIRA
ANNEX I
Bases per les quals es convoca un concurs públic per a la concessió de beques de col·laboració de personal tècnic en el Catàleg Col·lectiu del Patrimoni Bibliogràfic de la Comunitat Valenciana.
Primera
L'objecte d'aquesta convocatòria és la concessió de huit beques de formació de personal tècnic de biblioteques en centres i servicis bibliotecaris de la Generalitat per a col·laborar en el Catàleg Col·lectiu del Patrimoni Bibliogràfic de la Comunitat Valenciana.
Segona
1. A la convocatòria hi seran aplicables aquestes bases que la regulen; el Decret 108/1992, del Consell, que regula la concessió de beques; la Llei d'Hisenda Pública de la Generalitat Valenciana; la Llei 38/2003, General de Subvencions, i el Reglament de la Llei 38/2003, aprovat pel Reial Decret 887/2006.
2. Les ajudes concedides mitjançant aquesta convocatòria no necessiten notificació a la Comissió Europea, d'acord amb els articles 1.4 i 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, per no complir amb el requisit de l'avantatge econòmic per a una empresa ni amb el del falsejament de la competència, i no afectar així els intercanvis comercials entre els estats membres de l'apartat 1 de l'article 87 del Tractat Constitutiu de la Comunitat Europea.
Tercera
La duració de cadascuna de les beques serà de huit mesos, amb una dotació total de 9.375 euros. El pagament es fraccionarà en dos períodes. Aquestes beques són incompatibles amb d'altres que pogueren concedir-se per a la mateixa o semblant activitat i amb qualsevol tipus de relació laboral que supere les 15 hores de treball setmanal.
En la sol·licitud, els aspirants hauran de triar obligatòriament entre l'opció de la província d'Alacant o l'opció de València/Castelló. En l'adjudicació de les beques de cada opció i en la configuració de la llista d'espera corresponent s'hi tindran en compte únicament els aspirants que hagen optat per ella.
Quarta
Les beques objecte d'aquesta convocatòria s'adjudicaran mitjançant un concurs entre els diversos aspirants que reunisquen els següents requisits i els acrediten documentalment:
a) Tenir la nacionalitat de qualsevol estat membre de la Unió Europea i veïnat administratiu en qualsevol municipi de la Comunitat Valenciana.
b) Ser llicenciats en Documentació, diplomats en Biblioteconomia i Documentació o llicenciats en Humanitats.
c) No podran obtenir la condició de beneficiaris els sol·licitants que incórreguen en algun dels casos previstos en l'article 13 de la Llei 38/2003, de 17 de novembre, General de Subvencions.
d) No podran obtenir la condició de beneficiaris els sol·licitants que, en el moment de l'acabament del termini de presentació de la sol·licitud, no es troben al corrent de les obligacions tributàries i amb la Seguretat Social.
Cinquena
1. Les sol·licituds han d'adreçar-se a la Conselleria de Cultura i Esport, Direcció General del Llibre, Arxius i Biblioteques, i podran ser presentades en el Registre Auxiliar de la Biblioteca Valenciana (monestir de Sant Miquel dels Reis, Av, Constitució, 284, 46678-Valencia) o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. El termini de presentació de sol·licituds serà de vint dies hàbils, comptats a partir de l'endemà de la publicació de la present convocatòria en el Diari Oficial de la Comunitat Valenciana.
3. Les sol·licituds (annex II) hauran d'anar acompanyades de la documentació següent:
a) Certificat acadèmic personal que acredite haver aconseguit la titulació corresponent i on consten les qualificacions obtingudes i el nombre de convocatòries per assignatura, així com la nota mitjana ponderada de les assignatures cursades.
b) Curriculum vitae.
c) Certificat d'empadronament.
d) Tota la documentació que considere pertinent adjuntar com a mèrit personal. En cas de treballs realitzats o publicats, se n'haurà d'adjuntar una còpia.
e) Fotocòpia del DNI.
f) Imprés d'alta de tercers, que apareix com a annex III a la present ordre, emplenat com cal.
4. Tota la documentació haurà de presentar-se en documents originals o en fotocòpies compulsades correctament.
5. Si la sol·licitud no reuneix els requisits i documents que s'indiquen en aquesta base, es requerirà l'interessat perquè, en un termini de deu dies hàbils, esmene la falta o acompanye els documents preceptius, amb indicació que, si així no ho fera, es tindrà en compte a l'hora de dictar la resolució i es considerarà que desisteix de la sol·licitud, d'acord amb l'article 71.1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
Sisena
1. L'òrgan competent per a la instrucció del procediment de concessió de la subvenció és l'Àrea de Coordinació del Llibre i Biblioteques, en els termes establits per la Llei 38/2003, General de Subvencions.
2. Es nomena una Comissió Tècnica de Valoració de les sol·licituds, integrada per:
President: el cap de l'Àrea de Coordinació del Llibre i Biblioteques.
Vocals: un cap de servici i dos caps de secció de la Direcció General del Llibre, Arxius i Biblioteques.
Secretari: el cap de la Secció d'Informació Bibliogràfica i Difusió Bibliotecària.
3. La Comissió Tècnica de Valoració examinarà les sol·licituds presentades i, d'acord amb els criteris objectius d'atorgament, redactarà un informe d'adjudicació a l'òrgan competent. L'òrgan instructor, a la vista de l'expedient i de l'informe de l'òrgan col·legiat, formularà la proposta de resolució provisional motivada com cal. La directora general del Llibre, Arxius i Biblioteques dictarà per delegació de la consellera de Cultura i Esport una resolució que serà publicada en el Diari Oficial de la Comunitat Valenciana.
4. El termini màxim per a resoldre és de quatre mesos a partir de la publicació de l'ordre en el Diari Oficial de la Comunitat Valenciana. Transcorregut el termini de quatre mesos sense que s'adopte la resolució i notificació per l'òrgan competent als interessats, s'entendran desestimades les sol·licituds, sense perjudici de l'obligació expressa de resoldre de l'administració.
Setena
1. S'estableix amb caràcter eliminatori previ una prova pràctica sobre catalogació i diversos aspectes del llibre antic, de 0 a 25 punts, que podrà ser en modalitat test. Per a superar aquesta prova, l'aspirant a la beca haurà d'obtenir un mínim de 10 punts. Podrà consultar durant la prova pràctica les regles de catalogació del Ministeri d'Educació, Cultura i Esport (edició de 1995 o de 1999). Els aspirants hauran de presentar-se a la prova pràctica amb el DNI.
2. La prova pràctica es realitzarà el dia 26 de febrer de 2009, a les 12.00 h., en la Biblioteca Valenciana (monestir de Sant Miquel dels Reis), ubicada a l'avinguda de la Constitució, 284, 46361. València.
Huitena
1. La Comissió Tècnica de Valoració avaluarà les sol·licituds presentades pels aspirants que hagen superat la prova pràctica de catalogació tot tenint en compte les següents condicions i criteris:
a) Expedient acadèmic personal: de 0 a 10 punts.
b) Realització de cursets especialitzats de Biblioteconomia o de Patrimoni Bibliogràfic: de 0 a 4 punts.
c) Altres mèrits relacionats amb la matèria objecte d'aquesta convocatòria que puguen al·legar-se: de 0 a 4 punts.
d) Altres titulacions que no siguen un requisit per a la concessió de la beca: màxim 4 punts, amb la distribució següent:
- títol de doctor: 2 punts,
- títol de llicenciat o equivalent: 1 punt,
- diploma universitari o equivalent: 0,5 punts.
e) Valencià: es valorarà fins a un màxim de tres punts després d'acreditar estar en possessió del corresponent certificat expedit o homologat per la Junta Qualificadora de Coneixements de Valencià, d'acord amb l'escala següent:
- Coneixements Orals: 0,75 punts.
- Grau Elemental: 1 punt.
- Grau Mitjà: 2 punts.
- Grau Superior: 3 punts.
f) Idiomes comunitaris: fins a un màxim de 2 punts a raó de 0,40 punts per curs, o l'equivalència si es tracta de cicles, corresponent al títol expedit per la universitat o per una escola oficial d'idiomes.
2. La valoració final serà el resultat de sumar els punts aconseguits en l'avaluació de la prova pràctica de catalogació i l'avaluació de les condicions de mèrit. S'elaborarà una llista d'espera entre els aspirants que no resulten beneficiaris i hagen superat la prova pràctica.
3. En cas d'empat entre dos aspirants a beca, prevaldrà en la llista d'atorgament de beques o en la llista d'espera, l'aspirant que haja obtingut més punts en la prova pràctica de catalogació. En cas de persistir l'empat, prevaldrà l'aspirant amb més puntuació en l'expedient acadèmic personal (apartat a del barem); en cas de persistir l'empat, prevaldrà l'aspirant amb més puntuació en l'apartat b) del barem; si encara així persisteix l'empat, prevaldrà l'aspirant amb més puntuació en l'apartat c) del barem.
4. Si durant el període de realització de la beca s'exhaureix la llista de reserva i queda més d'un mes natural de beca per gaudir, es tornarà a oferir la possibilitat d'adjudicació d'aquesta als aspirants que hi van renunciar al seu dia sense haver arribat a realitzar cap període de beca. En aquest cas, se seguirà l'ordre d'aspirants establit per la resolució de la convocatòria.
Novena
Són obligacions del beneficiari:
a) El beneficiari, en el moment de l'atorgament, haurà d'aportar els certificats que acrediten que el sol·licitant es troba al corrent de les obligacions tributàries (estatals i autonòmiques) i amb la Seguretat Social. Els sol·licitants que així ho desitgen podran autoritzar a la Direcció General del Llibre, Arxius i Biblioteques perquè demane els certificats d'estar al corrent de les obligacions tributàries (estatals i autonòmiques) i de la Seguretat Social davant de l'Agència Estatal Tributària, la Conselleria d'Economia, Hisenda i Ocupació i la Tresoreria General de la Seguretat Social, de forma telemàtica. El fet que l'interessat s'aculla a aquesta norma comporta la seua autorització expressa a la Direcció General del Llibre, Arxius i Biblioteques per a sol·licitar aquestes dades a l'Agència Estatal Tributària, a la Conselleria d'Economia, Hisenda i Ocupació i a la Tresoreria General de la Seguretat Social.
b) Realitzar les activitats que el responsable del Catàleg Col·lectiu de Patrimoni Bibliogràfic de la Comunitat Valenciana els encomane, raó per la qual hauran de romandre als locals de la seu actual del mencionat catàleg (Biblioteca Valenciana) o en qualsevol altre local que continga fons susceptibles de ser integrats en el Catàleg Col·lectiu, amb el mateix horari que el personal del centre.
c) Acreditar davant de la Conselleria de Cultura i Esport la realització de l'activitat o l'adopció del comportament, així com el compliment dels requisits i condicions que determinen la concessió o el gaudi de l'ajuda.
L'acreditació es realitzarà mitjançant un certificat del director del centre o del servici on s'haja gaudit la beca i la presentació d'una memòria detallada de les activitats de formació realitzades pel becari. Aquesta memòria, que tindrà un mínim de 5 folis i un màxim de 10, s'haurà de presentar a la Biblioteca Valenciana en el termini de deu dies comptats a partir de l'endemà d'acabament de la beca.
d) Sotmetre's a les actuacions de comprovació i control financer que haja d'efectuar l'òrgan concedent, o a qualssevol altres actuacions de comprovació i control financer que puguen realitzar els òrgans de control competents, per a la qual cosa hauran d'aportar tota la informació que siga requerida en l'exercici d'aquestes actuacions, d'acord amb el que estableix l'article 46 de la Llei 38/2003, de 17 de novembre, General de Subvencions.
e) Comunicar a la Conselleria de Cultura i Esport l'obtenció d'altres beques per a la mateixa finalitat, procedent de qualssevol administracions o ens públics.
f) Reintegrar els fons percebuts en els casos previstos en l'article 37 de la Llei 38/2003, de 17 de novembre, General de Subvencions.
Desena
Les beques es pagaran per mitjà d'una transferència bancària, amb la justificació prèvia si haguera realitzat l'activitat que va motivar-ne la concessió.
Si el becari renuncia a la beca abans que acabe, se li pagarà la part proporcional de la beca d'acord amb l'activitat realitzada.
El període mínim realitzat de beca que dóna dret a la meritació econòmica de la part proporcional de beca és d'un mes natural. Si el becari renuncia a la beca abans d'haver complit un període mínim de beca d'un mes natural, no tindrà dret a la meritació de la part proporcional de la beca realitzada. Les economies que puguen produir-se en aquests casos s'acumularan en la mateixa línia de beques, i podran ser gaudides pels següents adjudicataris de la beca.
Onzena
La directora general del Llibre, Arxius i Biblioteques nomenarà els tutors dels becaris segons la seu on realitzen la seua formació. Els tutors s'encarregaran de la direcció de la formació i de les pràctiques que hagen de realitzar.
Dotzena
Tota alteració de les condicions tingudes en compte per a la concessió de les beques, i en tot cas l'obtenció concurrent de beques atorgades per unes altres administracions o ens públics o privats, donaran lloc a la modificació de la resolució de concessió.
Tretzena
Quan de l'exercici de les funcions d'inspecció o control se'n deduïsquen indicis de la incorrecta obtenció, gaudi o destinació de la beca, els agents encarregats de realitzar-les podran acordar la retenció de les factures, documents equivalents o substitutius i qualsevol altre document relatiu a les operacions en què aquells indicis es manifesten.
Pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en l'article 37 de la Llei 38/2003, de 17 de novembre, General de Subvencions.
El control financer de les beques i les infraccions i sancions administratives que es deriven de les funcions de control es regularan d'acord amb el que preveuen els títols III i IV de la Llei 38/2003, de 17 de novembre, General de Subvencions.
Catorzena
La concessió i l'aprofitament de la beca no implicarà cap vinculació laboral o administrativa amb la Conselleria de Cultura i Esport, ni amb cap dels centres i servicis dependents de la Generalitat, ni suposen cap compromís d'incorporació posterior a les plantilles dels esmentats centres.